Χορτόπιτα με άγρια χόρτα, τραχανά και χυλοπιτάκι
Μια πίτα γεμάτη από άγρια χόρτα του βουνού: στρούθελα, λαγομαμάκια, χειλάκια της προβατίνας, πλιόντερα. Δοκιμάστε την και θα σας εκπλήξει με τη νοστιμιά της.
1 κιλό αλεύρι για όλες τις χρήσεις, 3/4 φλιτζ. τσαγιού αλεύρι σκληρό, αλάτι, 120 ml ελαιόλαδο + επιπλέον, για το άλειμμα, χλιαρό νερό, όσο πάρει , 500 γρ. (καθαρό βάρος) σπανάκι καθαρισμένο ή άγρια χόρτα του βουνού (τα βρίσκουμε και ανάμεικτα στις λαϊκές αγορές και σε καλά μανάβικα), 1/2 μάτσο σέσκουλα, καθαρισμένα, 1/2 μάτσο λάπαθα (αν δεν βρούμε, αυξάνουμε τα σέσκουλα), 1/2 μάτσο παπαρούνες (σε αρκετές λαϊκές αγορές– αν δεν βρούμε, αυξάνουμε τις καυκαλήθρες), 1/2 μάτσο καυκαλήθρες, 1/2 μάτσο μυρώνια, 2 πράσα, 1 μάτσο φρέσκα κρεμμυδάκια, 1/2 φλιτζ. τσαγιού τραχανάς της αρεσκείας μας, 1/2 φλιτζ. τσαγιού χυλοπιτάκι, 300 γρ. φέτα, θρυμματισμένη, 1 φλιτζ. τσαγιού ελαιόλαδο, αλάτι, φρεσκοτριμμένο πιπέρι
Στον κάδο του μίξερ πάγκου (ή σε μια λεκάνη) ρίχνουμε τα δύο άλευρα και το αλάτι, ανακατεύουμε, κάνουμε μια λακκούβα στη μέση και ρίχνουμε εκεί το λάδι. Δουλεύουμε με τον γάντζο (ή με τα χέρια μας), με κυκλικές κινήσεις, μέχρι να χαθεί το λάδι μέσα στο αλεύρι και σταδιακά ρίχνουμε νερό, ζυμώνοντας, μέχρι να φτιάξουμε μια μέτρια ζύμη. Συνεχίζουμε το ζύμωμα για 5-6 λεπτά (ή περισσότερο με τα χέρια μας), μέχρι η ζύμη να γίνει λεία και ελαστική. Τη σκεπάζουμε και τη βάζουμε στο ψυγείο για τουλάχιστον 1 ώρα (ιδανικά 1 βράδυ).Την επόμενη ημέρα τη βγάζουμε από το ψυγείο και την αφήνουμε να έρθει σε θερμοκρασία περιβάλλοντος.Όσο ζεσταίνεται η ζύμη, ετοιμάζουμε τη γέμιση. Πλένουμε και στεγνώνουμε καλά το σπανάκι ή τα άγρια χόρτα, τα σέσκουλα, τα λάπαθα, τις παπαρούνες (αν χρησιμοποιήσουμε), τις καυκαλήθρες και τα μυρώνια.Τα χοντροκόβουμε. Κόβουμε τα πράσα και τα φρέσκα κρεμμυδάκια σε λεπτές ροδέλες. Τα ανακατεύουμε με τα χόρτα και τα μυρωδικά, τα αλατίζουμε ελαφρώς, τα τρίβουμε λίγο με τις παλάμες μας και τα αφήνουμε σε ένα σουρωτήρι για 1 ώρα. Μετά, τα πιέζουμε να βγάλουν τα υγρά τους και τα βάζουμε σε μπολ. Προσθέτουμε τον τραχανά, το χυλοπιτάκι, τη φέτα, το λάδι και αλατοπίπερο και ανακατεύουμε καλά.Σε μεγάλη επιφάνεια κόβουμε το ζυμάρι σε 4 ίσα μέρη. Με τον πλάστη-βέργα ανοίγουμε το καθένα σε μεγάλο και λεπτό φύλλο, με μέγεθος μεγαλύτερο από του ταψιού. Όσο το ανοίγουμε, το πασπαλίζουμε τακτικά με αλεύρι για να μην κολλάει στον πλάστη και σχιστεί.Κάθε φύλλο που ανοίγουμε το απλώνουμε σε καθαρή επιφάνεια και το σκεπάζουμε με πετσέτα, για να μην ξεραθεί.Προθερμαίνουμε τον φούρνο στους 170- 180°C.Λαδώνουμε καλά το μεγάλο ταψί του φούρνου και στρώνουμε εκεί το ένα φύλλο. Το λαδώνουμε και στρώνουμε πάνω του το δεύτερο φύλλο. Φροντίζουμε τα φύλλα να καλύψουν και τα τοιχώματα και οι άκρες τους να εξέχουν από το ταψί. Απλώνουμε πάνω τους τη γέμιση.Ανοίγουμε άλλα δύο φύλλα με τα κομμάτια ζύμης που έμειναν, τα λαδώνουμε και αυτά και καλύπτουμε τη γέμιση.Κόβουμε τις άκρες όλων των φύλλων που εξέχουν και τα γυρίζουμε προς τα μέσα. Λαδώνουμε την επιφάνεια της πίτας, τη χαράζουμε σε κομμάτια και την ψήνουμε για περίπου 1 ώρα, μέχρι να ροδίσει καλά.
Αλεύρι (ζύμες),Διάφορα χόρτα εποχής,Τραχανάς